SET พรุ่งนี้ผันผวนต่อเนื่อง ขณะตลาดจับตาตัวเลขศก.สหรัฐฯ-จีน
บล.ฟิลลิป (ประเทศไทย) เชื่อว่าตลาดฯพรุ่งนี้ (25 ก.ย.) จะยังคงผันผวนอยู่ และแรงขายน่าจะมีมากกว่าแรงซื้อ พร้อมแนะนักลงทุนให้ติดตามตัวเลขเศรษฐกิจทั้งของสหรัฐฯ และจีน รวมถึงความคืบหน้าของนโยบายการกระตุ้นเศรษฐกิจของไทยที่จะออกมาเพิ่มเติมในสัปดาห์หน้า พร้อมให้แนวรับ 1,360 จุด ส่วนแนวต้าน 1,380 จุด
24 ก.ย. 2558

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยวันนี้ (24 ก.ย.) ยังคงผันผวนต่อเนื่อง ไม่มีปัจจัยใหม่ที่เป็นบวกเข้ามา โดยช่วงเช้าดัชนีฯปรับตัวลงไปพอสมควร และดีดตัวขึ้นในช่วงบ่าย จากแรงซื้อที่กลับเข้ามา แต่ถือว่าวอลุ่มเทรดเบาบาง ประกอบกับมีแรงกดดันจากตัวเลข PMI ภาคการผลิตของจีนที่ออกมาไม่ดี และแรงขายสุทธิของต่างชาติที่ยังมีอยู่มาก ขณะที่ตลาดภูมิภาควันนี้เคลื่อนไหวทั้งในแดนบวก-ลบ
“วันนี้เป็นอีกวันหนึ่งที่มีความผันผวนที่ค่อนข้างเยอะ แต่พอดัชนีปรับลงมาระดับหนึ่งก็มีการซื้อกลับเข้ามา ดูเหมือนว่าตลาดยังไม่มีปัจจัยใหม่เพิ่มเติม ขณะที่ยังมีความกดดันจากตัวเลข PMI ของจีนที่ออกมาไม่ค่อยดีนัก ประกอบกับแรงขายของต่างชาติที่ยังมีมาก จึงมองว่าตลาดฯยังไม่สามารถหลุดกรอบ Down Trend” น.ส.ธีรดากล่าว
สำหรับแนวโน้มการลงทุนในวันพรุ่งนี้ (25 ก.ย.) เชื่อว่าตลาดฯจะยังคงผันผวนอยู่ และแรงขายน่าจะมีมากกว่าแรงซื้อ พร้อมแนะนักลงทุนให้ติดตามตัวเลขเศรษฐกิจทั้งของสหรัฐฯ และจีน รวมถึงความคืบหน้าของนโยบายการกระตุ้นเศรษฐกิจของไทยที่จะออกมาเพิ่มเติมในสัปดาห์หน้า พร้อมให้แนวรับ 1,360 จุด ส่วนแนวต้าน 1,380 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
SCC ปิดที่ 476.00 บาท เพิ่มขึ้น 4.00 บาท
TRUE ปิดที่ 9.60 บาท ลดลง 0.40 บาท
JAS ปิดที่ 5.65 บาท ลดลง 0.05 บาท
PTT ปิดที่ 247.00 บาท ลดลง 5.00 บาท
CPF ปิดที่ 22.50 บาท เพิ่มขึ้น 0.40 บาท